Liek obsahuje tapentadol. Je to silný liek proti bolesti, ktorý patrí do skupiny opioidov. Tento liek sa používa na liečbu silnej chronickej bolesti. Viac na adc.sk Použitie: Dávkovanie a dávkovacie schémy Presné dávkovanie určí lekár osobitne. Dávka sa má nastaviť individuálne a prispôsobiť intenzite bolesti a individuálnej odpovedi každého pacienta. Vo všeobecnosti sa má vybrať najnižšia účinná dávka. Odporúčané dávkovanie pre dospelých, pokiaľ lekár neurčí inak: Začiatok liečby: Začiatok liečby u pacientov, ktorí v súčasnosti neužívajú opioidné analgetiká: Tieto tablety nie sú odporúčané. Odporúčané sú 25 mg alebo 50 mg tablety s predĺženým uvoľňovaním. Začiatok liečby u pacientov, ktorí v súčasnosti užívajú opioidné analgetiká: Pri prechode z iného opioidov sa má vziať do úvahy povaha predošlého lieku, jeho podávanie a jeho priemerná denná dávka. Môžu byť potrebné vyššie úvodné dávky v porovnaní s pacientmi, ktorí neužívajú opioidy. Titrácia a udržiavacia liečba: Po začatí liečby sa má dávka individuálne titrovať až na úroveň, ktorá poskytuje adekvátnu analgéziu pri minimálnych nežiaducich účinkoch. U väčšiny pacientov je vhodný titračný režim, pri ktorom sa zvyšuje dávka tapentadolu každé 3 dni o jednu 50 mg tabletu tapentadolu s predĺženým uvoľňovaním 2x denne. Pri úpravách dávky na dosiahnutie individuálnych požiadaviek pacienta možno použiť aj 25 mg tablety tapentadolu s predĺženým uvoľňovaním. Maximálna denná dávka je 500 mg tapentadolu. Vyššie dávky sa neštudovali. Vysadenie liečby: Odporúča sa postupné znižovanie dávky, aby sa predišlo príznakom z vysadenia. Poškodenie funkcie pečene: U pacientov so stredne ťažkým poškodením funkcie pečene nie sú tieto tablety odporúčané. Odporúčané sú 25 mg alebo 50 mg tablety s predĺženým uvoľňovaním. Dĺžka liečby je individuálna a závisí od charakteru základného ochorenia. Liek sa nemá za žiadnych okolností podávať dlhšie, ako je terapeuticky potrebné. Pri liečbe dlhšie trvajúcej bolesti sú potrebné pravidelné kontroly v skrátených intervaloch (pokiaľ je to potrebné s prestávkami v liečbe) na určenie, či a v akých dávkach je ďalšia liečba liekom potrebná. Spôsob použitia Tableta s predĺženým uvoľňovaním sa užíva v celku, nemá sa deliť ani žuvať. Zapíja sa s dostatočným množstvom tekutiny. Liek sa môže užívať nezávisle od príjmu potravy v pravidelných časových intervaloch. Upozornenie Liek sa má užívať počas tehotenstva len v prípade, ak potenciálny prínos prevyšuje nad potenciálnym rizikom pre plod. Liek sa nemá užívať počas dojčenia. Bezpečnosť a účinnosť lieku u detí a dospievajúcich mladších ako 18 rokov nie je stanovená. U starších pacientov nad 75 rokov môže byť eliminácia predĺžená. Preto ak je to potrebné, dávkovací interval sa má predĺžiť podľa potrieb pacienta. Pacientom s ťažkou renálnou (klírens kreatinínu < 10 ml/min) a/alebo hepatálnou insuficienciou sa liek nemá podávať. Pacientom s epilepsiou alebo pacientom so sklonom ku záchvatom kŕčov sa má podávať liek iba vo výnimočnom prípade. Liek sa neodporúča u pacientov užívajúcich inhibítory MAO a to i v priebehu posledných 14 dní od poslednej dávky liečiva. Liek môže spôsobiť útlm dýchania, je potrebná zvýšená opatrnosť u pacientov užívajúcich aj iné lieky, ktoré môžu spôsobiť útlm dýchania. Na liek sa môže vyvinúť tolerancia alebo fyzická/psychická závislosť. Nepiť alkohol. Počas liečby a 24 hodín po liečbe sa nemajú viesť vozidlá ani obsluhovať stroje. Liek obsahuje laktózu. Ďalšie osobitné upozornenia sú uvedené v SPC (časť 4.4).